钦定古今图书集成/历象汇编/岁功典/第008卷 > 《拟李长吉十二月乐词》吴景奎
## 钦定古今图书集成/历象汇编/岁功典/第008卷 > 《拟李长吉十二月乐词》吴景奎

正月

麹尘丝拂晴波暖，霁霭空濛烧痕浅。含章宫中万玉
妃，粉花点额芳霏霏。条风东来初解冻，蝴蝶吹醒花
底梦。翠鬟梳罢玉纤寒，彩燕衔春上金凤。

二月

青皇宫中花鸟使，沓翠霏红教莺语。移春槛小度芳
华，金犊车轻载歌舞。曲房梦断章台月，东风不解丁
香结。钥鱼夜守仓琅根，海棠飞落胭脂雪。

三月

紫箫吹月梨花老，碧云冉冉迷芳草。药栏茧栗怯春
寒，翠帐流苏护莺晓。丽人一去音尘杳。泪洒红绡怨
青鸟。新蒲细柳自年年，曲江流恨波声小。

四月

轻红流烟香雨足，新槐影转构栏曲。水晶帘箔度薰
风，黄吻乌衣语华屋。凉簪堕发初破睡，粉痕浅护修
蛾绿。并禽不受雕笼宿，背人飞向荷阴浴。

五月

网轩绿艾悬飞虎，菖蒲花青海榴吐。江娥倚竹弄湘
弦，调笑“怀沙怨《兰杜》。”南薰生凉纨扇薄，雕俎瑶觞劝
郎酌。彩索光浮系臂纱，守宫红映黄金约。

六月

冰山珑璁间瑶席，水拍银盘漱寒碧。象床湘簟含风
漪，腻香粉汗霑凝脂。赤帝啾啾火龙老，琪树西风转
昏晓。

七月

凤皇枝头一叶飞，碧疏朱缀生凉飔。素纨团团恩爱
衰，含宫嚼羽吹参差。瑶阶露华霑履綦，星桥月帐愁
别离，粉筵欢笑占蛛丝。

八月

𬞟风夕起凉思多，新愁旧恨生浓蛾。云兜鷾鸸返故
国，瑶阶络纬鸣寒莎。铜仙泓泓泣零露，银湾漾漾吹
凉波。素娥徘徊白鸾舞，广庭老树今如何？

九月

黄金花开香满把，烟草荒台谁戏马。楚云栉栉雁西
流，秋色怆人正潇洒。泪花蔌蔌啼新愁，缠弦五色弹
《箜篌》。宝香不煖茱萸帐，明月空过翡翠楼。

十月

小春一花西月黄，缟衣美人吹暗香。锦衾罗荐晓寒
薄，梦中持赠双明珰。霜花莫洒“相思树，愁杀孤栖金
凤皇。”

十一月

八姨手持抟桑枝，海天冻合青玻璃。琼楼仙人唤《滕
六》，夜入银潢剪瑛琭。沉香火煖锦承尘，叵罗羔酒生
春粼。宫沟不寄《题红怨》，日映五纹添弱线。

十二月

琼芳销歇年华改。青鸟无音隔瑶海。绿绡窗户弄晴
曦，柳条迎腊含烟彩。上苑花须连夜开，枝头休剪《杨
家彩》。

闰月

若华煌煌萦日驭，气朔盈虚积馀数。低鬟敛黛拜孀
娥，孤负团圆十三度。生物趋功得岁长，山中独厄《黄
杨树》。